Urmareste Modifică dimensiunea fontului: Play

Bucureşti, 28 mar /Agerpres/ - România va deveni o hală uriaşă de producţie pentru marile companii, dacă nu dezvoltăm sistemul antreprenorial şi nu avem inovaţie, a declarat, luni, Marius Bostan, ministrul Comunicaţiilor şi pentru Societatea Informaţională, în cadrul evenimentului WeLoveDigital.forum organizat de Profit.ro.



'Degeaba avem aceste autostrăzi şi viteză mare de internet, depinde şi de ceea ce circulă pe ele. Degeaba avem o autostradă dacă pe ea circulă biciclete sau triciclete. Dacă nu avem valoare adăugată, tehnologie şi oameni inteligenţi, nu e suficient. Fără inovaţie şi spirit antreprenorial, România va deveni o hală uriaşă de producţie pentru marile companii. Cred că România poate mai mult şi, pe termen lung, este foarte important să nu devenim o hală, iar sistemul antreprenorial poate să ne scoată din paradigma asta. Am încredere în marile companii că vor înţelege acest lucruri. Cred că reducerea lanţului de subcontractare la marile companii şi preţul corect pentru antreprenorii români care lucrează în antrepriză, ar fi un lucru bun. Lanţul de contractare al lucrărilor este uriaş, iar la momentul actual preţurile nu sunt corecte dacă avem 5-6 intermediari. Dacă se va întâmpla asta şi companiile mari vor înţelege vom evita migrarea forţei de muncă. În cazul în care România va deveni o doar o hală de producţie, piaţa internă va slăbi', a subliniat Bostan.



Potrivit ministrului Comunicaţiilor, pe subiectul proiectului de Lege a infrastructurii, actul normativ va fi completat cu normele de aplicare, ideea fiind ca Parlamentul să discute în regim de urgenţă documentul.



'Pornesc de la ideea că este meritul exclusiv al companiilor din domeniul comunicaţiilor în dezvoltarea de autostrăzi informatice, nu este neapărat exclusiv, ci unul important. Şi statul a contribuit la dezvoltarea autostrăzi de comunicaţii şi nu s-a opus proiectelor pentru dezvoltarea infrastructurii. După cum ştiţi, săptămâna trecută Guvernul a aprobat Legea infrastructurii ce va fi completată cu normele de aplicare. Legea va ajuta dezvoltarea şi să rămânem în top. Aceasta reduce cumva costul de instalare a unor reţele de comunicaţii şi va înlesni construcţia acelei autostrăzi de comunicaţii din România. Iniţial, ne-am dorit să fie tarif zero pentru trecerea pe proprietăţile publice. Au fost discuţii intense timp de trei luni pe acest subiect. Mă bucur că am finalizat aceste discuţii şi sper ca în Parlament să fie discutată în regim de urgenţă această lege', a afirmat Marius Bostan.



Ministrul Comunicaţiilor, Marius Bostan, şi preşedintele Autorităţii Naţionale pentru Administrare şi Reglementare în Comunicaţii (ANCOM), participă, luni, în cadrul forumului 'WeLoveDigital'. AGERPRES/(A - autor: Daniel Badea, editor: Andreea Marinescu)